Bagačka, Michal, poslanec NR SR (2014-10-29):
Ďakujem za slovo. Vážený pán predseda, kolegyne, kolegovia, dovoľte mi predniesť pozmeňujúci návrh poslanca Kondróta a mňa, ktorý novelizuje zákon o hazardných hrách, a zámerom navrhovanej úpravy je, aby sa paušály a odvody premietli aj na technické zariadenia prevádzkované v kasínach s výnimkou ruliet z dôvodu zanedbateľného počtu. Tak ako tu bolo spomínané, ministerstvo financií Českej republiky pripravuje legislatívne zmeny, ktorými chce výrazne obmedziť výherné automaty, v Maďarsku, v Poľsku aj na Ukrajine hazard je tiež významne obmedzený, a preto je obava, že bude záujem presunúť niektoré zariadenia aj z Čiech možno aj na Slovensko. Tento návrh bol odkonzultovaný s ministerstvom financií a takisto aj s legislatívou ministerstva financií a s legislatívou Národnej rady a znie: Pozmeňujúce a doplňujúce návrhy poslancov Maroša Kondróta a Michala Bagačku k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony (tlač 1123). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúce pozmeňujúce a doplňujúce návrhy k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony (tlač 1123). 1. K článku VIII – nové body Na začiatok článku VIII sa vkladajú nové body 1 až 4, ktoré znejú: „1. § 21 sa dopĺňa odsekom 16, ktorý znie: (16) Žiadateľ o udelenie alebo zmenu individuálnej licencie na prevádzkovanie hazardných hier, pri ktorých sa používajú technické zariadenia podľa § 1 ods. 1 písm. c) určené podľa druhej vety, je povinný predkladať ministerstvu o týchto zariadeniach vybrané údaje. Druh zariadení, formu, štruktúru predkladaných údajov a spôsob ich predkladania určí ministerstvo a zverejní na svojom webovom sídle.“ Odôvodnenie k bodu 1: Zámerom je zjednotiť formu údajov predkladaných v rámci žiadosti o udelenie, resp. zmenu individuálnej licencie v prípade vybraných druhov technických zariadení používaných na prevádzkovanie hazardných hier z dôvodu zavádzania nového informačného systému finančnej správy za účelom jednotného spracovania údajov. 2. V § 37 ods. 1 písm. i) sa slová „všetkých hazardných hrách v kasíne“ nahrádzajú slovami „hazardných hrách v kasíne, ktorými sú stolové hry a hazardné hry prevádzkované prostredníctvom technických zariadení obsluhovaných priamo hráčmi,“. 3. V § 37 ods. 1 písmeno j) znie: „j) hazardných hrách prevádzkovaných prostredníctvom výherných prístrojov na základe individuálnej licencie udelenej obcou 2 100 eur za kalendárny rok a za každý výherný prístroj do štátneho rozpočtu bez ohľadu na dobu jeho prevádzkovania počas kalendárneho roka; pri výherných prístrojoch prevádzkovaných na základe individuálnej licencie na prevádzkovanie hazardných hier v kasíne za každý takýto výherný prístroj bez ohľadu na dobu jeho prevádzkovania počas kalendárneho roka 4 200 eur za kalendárny rok do štátneho rozpočtu a 800 eur za kalendárny rok do rozpočtu obce, v ktorej sa nachádza takýto výherný prístroj, pričom na spôsob, lehoty a ďalšie podmienky úhrady odvodov do štátneho rozpočtu a do rozpočtu obce sa pri takomto výhernom prístroji používajú ustanovenia odsekov 8 a 9,“. 4. V § 37 ods. 1 písm. l) sa za slová „videohrách za každý terminál“ vkladajú slová „vrátane terminálov prevádzkovaných na základe individuálnej licencie na prevádzkovanie hazardných hier v kasíne“ a za slová „a za každý“ sa vkladá slovo „takýto“. Doterajšie body 1 a 2 sa primerane prečíslujú. Nové body 1 až 4 nadobúdajú účinnosť 1. januára 2015, čo prinesie do ustanovenia o účinnosti, čo sa premietne do ustanovenia o účinnosti zákona (čl. IX). Odôvodnenie k bodom 2 až 4: Podľa súčasnej právnej úpravy prevádzkovatelia hazardných hier v kasíne platia za všetky druhy hazardných hier prevádzkovaných v kasíne, to znamená stolové hry a ďalšie zariadenia na prevádzkovanie hazardných hier (výherné prístroje, technické zariadenia obsluhované priamo hráčmi a videohry) rovnaký odvod vo výške 29 % z rozdielu medzi prijatými vkladmi a vyplatenými výhrami. Ostatní prevádzkovatelia takýchto zariadení (to znamená zariadení umiestnených mimo kasína) platia odvody paušálne vo výške určenej pre každý typ zaradenia osobitne, a to za každý kus zariadenia bez ohľadu na to, na dobu jeho prevádzkovania počas kalendárneho roka. S cieľom sprísnenia podmienok prevádzkovania hazardných hier v kasíne sa navrhuje pre výherné prístroje a videohry prevádzkované v kasíne prechod z percentuálnej výšky odvodov na paušálny poplatok, a to za každý kus zariadenia bez ohľadu na dobu jeho prevádzkovania počas kalendárneho roka. Keďže princíp výpočtu odvodov sa mení z percentuálnej sadzby z výťažku na paušálnu sumu za 1 ks zariadenia za kalendárny rok, navrhuje sa, aby nová úprava nadobudla účinnosť od 1. januára 2015. 2. K čl. VIII – nový bod Za doterajší bod 2 sa vkladá nový bod 3, ktorý znie: 3. Za § 58j sa vkladá § 58k, ktorý vrátane nadpisu znie: „§ 58k Prechodné ustanovenie k úpravám účinným od 1. januára 2015 Ustanovenia § 37 ods. 1 písm. i), j) a l) v znení účinnom od 1. januára 2015 sa prvýkrát použijú na úhradu odvodov za mesiac január 2015 .“ Nový bod 3 nadobúda účinnosť 1. januára 2015, čo sa premietne do ustanovenia o účinnosti zákona (čl. IX). K článku IX. Ustanovenie o účinnosti je potrebné upraviť tak, aby pozmeňujúce návrhy v bodoch 1 a 2 nadobudli účinnosť 1. januára 2015. Odôvodnenie. Prechodné ustanovenie je naformulované z dôvodu zabezpečenia a stanovenia termínu aplikácie zmien v citovaných ustanoveniach v praxi. Ďakujem, pán predseda, skončil som.